Na temelju odredbi članka 32. stavka 1. podstavka 31. Statuta Grada Staroga Grada („Službeni glasnik Grada Staroga Grada“ broj: 12/09, 3/10, 4/13, 5/13 , 6/18 i 2/20) Gradsko vijeće Grada Staroga Grada na VII sjednici održanoj dana 23. lipnja 2022. godine, d o n o s i

**ODLUKU**

**O PRAVU NA NOVČANU NAKNADU**

**ZA NOVOROĐENU DJECU NA PODRUČJU GRADA STAROGA GRADA**

**Članak 1.**

Ovom se Odlukom uređuju način ostvarivanja, uvjete korištenja prava na naknadu za novorođeno dijete (dalje u tekstu: naknada) te visinu naknade koju osigurava Grad Stari Grad (u daljnjem tekstu: Grad).

**Članak 2.**

1. Izrazi koji se koriste u ovoj Odluci, a imaju rodno značenje, odnose se jednako na muški i ženski rod bez obzira u kojem su rodu navedeni.
2. Odredbe ove Odluke koje se odnose na novorođenu djecu primjenjuju se i na posvojenu djecu, djecu u udomiteljskoj obitelji te djecu kojoj su određeni skrbnici sukladno rješenju nadležnog tijela.

**Članak 3.**

1. Naknadom, u smislu ove Odluke, podrazumijeva se jednokratna naknada i stalna godišnja pomoć.
2. **Jednokratna naknada** je pravo roditelja, odnosno roditelja staratelja djeteta na jednokratni novčani iznos za novorođeno prvo i drugo dijete.
3. **Stalna godišnja pomoć** je pravo roditelja odnosno roditelja skrbnika djeteta na stalni godišnji novčani iznos za treće i svako daljnje dijete za razdoblje do navršene sedme godine djetetova života za koje se podnosi zahtjev.

**Članak 4.**

1. Pravo na jednokratnu naknadu za **prvo i drugo dijete** podnositelja zahtjeva mogu ostvariti i koristiti roditelji, odnosno roditelj skrbnik djeteta, uz uvjet:

* da su jedan ili oba roditelja državljani Republike Hrvatske s prebivalištem i/ili boravištem na području Grada, a jedan od roditelja treba imati neprekidno prebivalište na području Grada u trajanju od najmanje dvije godine prije djetetova rođenja.
* da samohrani roditelj ima prebivalište na području Grada u trajanju od najmanje dvije godine prije djetetova rođenja.

1. Pravo na stalnu godišnju pomoć za **treće i svako daljnje dijete** podnositelja zahtjeva mogu ostvariti i koristiti roditelji, odnosno roditelj skrbnik djeteta, uz uvjet:

* da su jedan ili oba roditelja državljani Republike Hrvatske s prebivalištem i/ili boravištem na području Grada, a jedan od roditelja treba imati neprekidno prebivalište na području Grada u trajanju od najmanje pet godina prije djetetova rođenja.
* da samohrani roditelj ima prebivalište na području Grada u trajanju od najmanje pet godina prije djetetova rođenja.

**Članak 5.**

Pravo na naknadu za novorođeno dijete može se ostvariti za dijete rođeno, posvojeno ili udomljeno, a za koje se podnese Zahtjev unutar roka od godine dana od dana rođenja djeteta odnosno pravomoćnog rješenja o posvojenju ili udomiteljstvu.

**Članak 6.**

1. Visina naknade za novorođeno dijete ovisi o broju djece roditelja podnositelja zahtjeva koja s njim žive u zajedničkom kućanstvu (zajedničke, posvojene, udomljene ili pod skrbništvom).
2. Kod određivanja ukupnog broja djece, a za utvrđivanje vrste prava, uzimaju se u obzir sva djeca iz prethodnog stavka.
3. U slučaju razvoda braka roditelja djeteta rođenog u bračnoj zajednici, utvrđeno pravo na jednokratnu naknadu ili stalnu godišnju novčanu pomoć pripada onom roditelju kojem je priznato skrbništvo temeljem rješenja nadležnog tijela odnosno onom roditelju s kojim dijete živi

**Članak 7.**

1. **Visina jednokratne naknade** iz stavka 2. članka 3. ove Odluke iznosi:

* za prvo dijete podnositelja zahtjeva **5.000,00 kuna**
* za drugo dijete podnositelja zahtjeva **10.000,00 kuna**.

1. **Visina stalne godišnje pomoći** iz stavka 3. članka 3. ove Odluke za treće i svako daljnje dijete iznosi **10.000,00 kuna godišnje** za razdoblje do **navršene sedme godine** djetetova života za koje se podnosi zahtjev.

**Članak 8.**

1. Zahtjev za ostvarivanje prava na jednokratnu naknadu i stalnu godišnju pomoć podnosi se Jedinstvenom upravnom odjelu Grada (u daljnjem tekstu: Upravni odjel), najkasnije u roku od godine dana od dana rođenja djeteta odnosno pravomoćnog rješenja o posvojenju ili udomiteljstvu za koje se podnosi zahtjev.
2. Uz zahtjev za ostvarivanje prava na **jednokratnu naknadu** prilažu se sljedeći dokumenti:

* uvjerenje o prebivalištu i/ili boravištu obaju roditelja i novorođenog/posvojenog djeteta
* rješenje o zasnivanju posvojenja,
* izvod iz Matične knjige rođenih za novorođeno dijete,
* preslika kartice tekućeg ili žiro računa podnositelja zahtjeva na koji će biti isplaćena odobrena naknada,
* OIB i datum rođenja podnositelja zahtjeva,
* ukoliko jedan od roditelja ima prijavljeno prebivalište u drugoj jedinici lokalne samouprave dostavlja se potvrda iste kojim se dokazuje da nije ostvarena pomoć za novorođeno dijete u toj jedinici,

1. Uz zahtjev za ostvarivanje prava na **stalnu godišnju pomoć** prilažu se sljedeći dokumenti:

* izjava o zajedničkom kućanstvu podnositelja zahtjeva,
* izvod iz Matične knjige rođenih za svu djecu navedenu u zahtjevu,
* rješenje o zasnivanju posvojenja/udomiteljstva/skrbništva
* uvjerenje o prebivalištu obaju roditelja i svako dijete navedeno u zahtjevu,
* preslika kartice tekućeg ili žiro računa podnositelja zahtjeva na koji će biti isplaćena odobrena naknada
* OIB i datum rođenja podnositelja zahtjeva
* potvrda o nepostojanju duga prema Gradu, gradskim tvrtkama u kojima Grad ima udjele, ustanovama i Turističkoj zajednici Grada ne starija od 30 dana od dana podnošenja zahtjeva.

**Članak 9.**

1. O pravu na jednokratnu naknadu za novorođeno dijete i o njezinu iznosu na temelju dokaza odlučuje Upravni odjel Grada svojim rješenjem u roku od 15 dana od dana podnošenja zahtjeva.
2. O pravu na stalnu godišnju pomoć i o njezinu iznosu na temelju dokaza odlučuje Upravni odjel Grada svojim rješenjem u roku od 15 dana od dana podnošenja zahtjeva.
3. Na temelju rješenja kojim se ostvaruje pravo na stalnu godišnju pomoć, Grad sa podnositeljem zahtjeva zaključuje ugovor kojim se reguliraju međusobna prava i obveze.

**Članak 10.**

1. Prva rata stalne godišnje pomoći isplaćuje se u roku od 8 dana od dana potpisivanja ugovora iz stavka 3. članka 9. ove Odluke.
2. Preostale rate isplaćivat će se sukladno dinamici određenoj ugovorom između roditelja odnosno skrbnika i Grada, a zaključno do navršene 7 godine života djeteta na kojeg se stalna godišnja naknada odnosi.
3. Prije isplate druge i svake slijedeće rate stalne godišnje pomoći roditelj se obvezuje, Upravnom odjelu Grada, dostaviti uvjerenja o prebivalištu (obaju roditelja i djeteta za koje se podnosi zahtjev) ne starija od sedam dana, izjavu o zajedničkom kućanstvu te potvrdu o nepostojanju duga prema Gradu, gradskim tvrtkama u kojima Grad ima udjele, ustanovama i Turističkoj zajednici Grada ne stariju od 30 dana od dana podnošenja zahtjeva.

**Članak 11.**

1. Pravo na stalnu godišnju pomoć za novorođeno treće i svako daljnje dijete prestaje:

* isplatom posljednje rate,
* posljednjeg dana u mjesecu nakon odjave prebivališta roditelja, odnosno djeteta za koje je podnesen zahtjev,
* promjenom prebivališta roditelja i/ili djeteta
* ukoliko roditelj koji je ostvario pravo na stalnu godišnju pomoć ne dostavi dokaze propisane stavkom 3. članka 10. ove Odluke

1. Korisnik prava na stalnu godišnju pomoć za novorođeno treće i svako daljnje dijete dužan je, u roku 15 dana, prijaviti Jedinstvenom upravnom odjelu Grada svaku promjenu činjenica koje utječu na daljnje ostvarivanje prava.

**Članak 12.**

1. Korisnicima prava kojima je neko od prava u smislu ove Odluke utvrđeno na temelju Odluke o socijalnoj skrbi („Službeni glasnik Grada Staroga Grada“ broj: 4/14), osigurava se nastavljanje tih prava u skladu s izdanim rješenjima ili zaključcima Gradonačelnika dok za ostvarivanje tih prava postoje uvjeti.
2. Odredbe ove Odluke primjenjuju se na sve zahtjeve zaprimljene nakon stupanja na snagu ove Odluke.

**Članak 13.**

Danom stupanja na snagu ove Odluke prestaje važiti Odluka o pravu na novčanu naknadu za novorođenu djecu na području Grada Staroga Grada („Službeni glasnik Grada Staroga Grada“ broj: 7/19)

**Članak 14.**

Ova Odluka stupa na snagu osmog dana od dana objave u «Službenom glasniku Grada Staroga Grada».



REPUBLIKA HRVATSKA

SPLITSKO-DALMATINSKA ŽUPANIJA



GRAD STARI GRAD

***G r a d s k o v i j e ć e***

KLASA: 551-03/22-01/01 PREDSJEDNIK

URBROJ: 2181-10-01-22-2 GRADSKOG VIJEĆA

Stari Grad, 23. lipnja 2022. godine  *Teo Bratanić*